જેમ પૃથ્વી પર જાતભાતની પ્રયોગશાળા હોય છે, એવી પ્રયોગશાળા આકાશમાં પણ છે. તેને સ્પેસ સ્ટેશન નામ આપવામાં આવે છે. અત્યારે ૪૦૦ કિલોમીટર ઊંચે ઈન્ટરનેશનલ સ્પેસ સ્ટેશન (આઈએસએસ) કામ કરે જ છે. ફૂટબોલના મેદાન જેવડું એ કદાવર સ્ટેશન અમેરિકી અવકાશ સંશોધન સંસ્થા નાસાના ક્ધટ્રોલમાં છે. જોકે સોળ દેશોનું સહિયારું સાહસ છે, પણ વહિવટ નાસા સંભાળે છે. હમણાં ચીનનું સ્પેસ સ્ટેશન પૃથ્વી પર તૂટી પડ્યું. ખરેખર તો તૂટી પડતાં પહેલા હવામાં જ સળગી ગયું અને કેટલોક ભંગાર દરિયામાં વેરાયો. ડર હતો એ પ્રમાણે કોઈ નુકસાન ન થયું. પણ ૨૦૨૪માં આઈએસએસ પોતે પૃથ્વી પર ખાબકવાનું છે. વીસ વર્ષથી આઈએસએસ કક્ષામાં છે, હવે પાંચ વર્ષનો કાર્યકાળ બાકી છે. એ પછી નિવૃત્ત થશે. નિવૃત્ત થઈને આવશે તો પૃથ્વી પર જ. ૪૫૦ ટનનું એ મથક પૃથ્વી પર આવશે ત્યારે બેશક હાહાકાર મચવાનો છે. ત્યારની વાત ત્યારે.. પણ અત્યારે પહેલાં ચીની અવકાશમથકને સમજી લઈએ.